《满江红 其六 寿潘原白三十，六用回韵》
清代·董元恺

冉冉流光，尽人世、谋身多术。只如尔、神仙服食，胜餐芝术。

绛树横陈琳国李，青鸾争捧天台栗。愿百年、七进九霞觞，从今日。

堪裕后，樊宏漆。堪擅誉，徐卿匹。看双双骥子，能文操笔。

怜我白头丘壑老，倚君紫禁经纶密。好因时、莫便学蹉跎，乘风出。

作者简介：清江苏长洲人，字舜民。顺治十七年举人。后遭诖误，际遇坎坷，故其词激昂哀怨。有《苍梧词》。